ET Euroopa Liidu Teataja C 322/9

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2012/C 322/05

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOONDDOKUMENT

NÕUKOGU MÄÄRUS (EÜ) nr 510/2006

„ACEITE DE NAVARRA”

EÜ nr: ES-PDO-0005-0695-29.04.2008

KGT ( ) KPN ( X )

1. Nimetus;

„Aceite de Navarra”

2. Liikmesriik või kolmas riik:

Hispaania

3. Põllumajandustoote või toidu kirjeldus:

3.1. Toote liik:

Klass 1.5. Õlid ja rasvad (või, margariin, õlid jne)

3.2. Toote kirjeldus, mida punktis 1 esitatud nimetus tähistab:

Ekstra-neitsioliiviõli, mida saadakse mitte maha kukkunud oliividest, mis kuuluvad sortidesse „Arróniz”, „Empeltre” ja „Arbequina”. Põhiliseks oliivisordiks peetakse kohalikku sorti „Arróniz”, mida peab õlisegus esinema üle 10 %. Kõnealune osakaal saadakse eri õlide segamisel või eri sorti oliividest.

Õli ekstraheeritakse üksnes mehhaanilisel või muul füüsilisel teel, mis ei muuda õli, vaid aitab säilida oliivi maitsel, lõhnal ja omadustel.

Õlil on järgmised füüsikalis-keemilised omadused:

— happesus: kuni 0,3°;

— peroksiidarv: kuni 15 mEq O2;

— ultraviolettkiirguse absorptsioon (K270): kuni 0,15;

— ultraviolettkiirguse absorptsioon (K232): kuni 2;

— rasvhapete koostis: vähemalt 72 % oleiinhapet.

Õli „Aceite de Navarra” organoleptilised omadused on järgmised: õli on keskmiselt kuni intensiivselt puuviljaline, sisaldab rohelisi noote, sellel on iseloomulik hästi tasakaalustatud mõrudus ja teravus, mis võib olla kerge kuni keskmiselt intensiivne, kuid mitte magus. Parameetrid on järgmised:

— puuviljalisuse mediaan (Mf): vähemalt 4,5;

— veamediaan: 0;

— mõruduse mediaan: üle 1,5 ja alla 4,0;

— teravuse mediaan: üle 2,0 ja alla 4,0.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Õli „Aceite de Navarra” valmistamiseks ettenähtud oliivide kasvatamine, tootmine ja pressimine peavad toimuma üksnes punktis 4 osutatud geograafilises tootmispiirkonnas.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

—

4. Geograafilise piirkonna täpne määratlus:

Määratletud piirkond hõlmab 135 omavalitsusüksust, mis on alljärgnevalt esitatud tähestikulises järjekorras.

Omavalitsusüksused:

Abaigar, Abárzuza, Aberin, Ablitas, Adiós, Aibar, Allín, Allo, Ancín, Andosilla, Añorbe, Aras, Arcos (Los), Arellano, Arguedas, Armañanzas, Arróniz, Artajona, Artazu, Ayegui, Azagra, Azuelo, Barásoain, Barbarin, Bargota, Barillas, Beire, Belascoáin, Berbinzana, Biurrun-Olcoz, Buñuel, Busto (El), Cabanillas, Cadreita, Caparroso, Cárcar, Carcastillo, Cascante, Cáseda, Castejón, Cintruénigo, Cirauqui, Corella, Cortes, Desojo, Dicastillo, Enériz, Eslava, Espronceda, Estella, Etayo, Ezprogui, Falces, Fitero, Fontellas, Funes, Fustiñana, Gallipienzo, Garinoain, Guesálaz, Guirguillano, Igúzquiza, Javier, Larraga, Lazagurría, Leache, Legarda, Legaria, Leoz, Lerga, Lerín, Lezáun, Liédena, Lodosa, Lumbier, Luquin, Mañeru, Marcilla, Mélida, Mendavia, Mendaza, Mendigorría, Metauten, Milagro, Mirafuentes, Miranda de Arga, Monteagudo, Morentin, Mues, Murchante, Murieta, Murillo El Cuende, Murillo El Fruto, Muruzábal, Názar, Obanos, Oco, Olejua, Olite, Olóriz, Orísoain, Oteiza, Peralta, Piedramillera, Pitillas, Puente La Reina, Pueyo, Ribaforada, Sada, San Adrián, San Martín de Unx, Sangüesa, Sansol, Santacara, Sartaguda, Sesma, Sorlada, Tafalla, Tiebas-Muruarte de Reta, Tirapu, Torralba del Río, Torres del Rio, Tudela, Tulebras, Ucar, Ujué, Unzué, Uterga, Valtierra, Viana, Villafranca, Villamayor de Monjardín, Villatuerta, Yerri, Yesa ja Bardenas Realesi territoorium.

5. Seos geograafilise piirkonnaga:

5.1. Geograafilise piirkonna eripära:

Määratletud piirkonna kliimale on iseloomulikud kolm järgmist tegurit:

— läänest itta ulatuv ahelik, mis koosneb sellistest mäestikest nagu Codés, Lókiz, Urbasa, Andía, Perdón, Aláiz, Izco ja Leyre ning mis tekitab loodusliku barjääri Kantaabria mere niiskete tuulte vastu;

— loodest puhuva domineeriva tuule (tuntakse nime all cierzo) mõju;

— laiuskraad: paralleelide 41° 54′ põhjalaiust ja 42° 49′ põhjalaiust vahel.

Praktiliselt kogu piirkond asub Ebro jõe orus vähem kui 600 m üle merepinna. Ala piirneb põhjas eespool nimetatud niiskeid tuuli peatava mäeahelikuga, mis tagab koos cierzo'ga piirkonna vähese sademete hulga (valdavas osas piirkonnast keskmiselt 400 mm aastas) ja päikesepaistelisuse (keskmiselt 2 500 tundi pilvitut päikesepaistet). Päike paistab keskmiselt rohkem kui 120 päeva aastas ning õhutemperatuuri erinevused talvel ja suvel ning päeval ja öösel on märkimisväärsed (päevase ja öise õhutemperatuuri vahe on suurim sügisel, mil see võib ulatuda kuni 18 °C-ni).

Suved on kuivad ja talved külmad peamiselt cierzo tõttu.

Aastas on ligikaudu 190 külmakraadideta päeva ja esimesed sügiskülmad esinevad oktoobri teises pooles.

Muld on keskmise sügavusega kuni sügav ja poolkuiv kuni kuiv. Pinnas koosneb peamiselt merglist, savist, kriidist ja lubjakivist. Kuna piirkonnas esineb vähe sademeid, ei uhuta lupja pinnasest välja ning seetõttu on see pruunikas ning sisaldab lupja ja süsinikdioksiidi.

Ajaloo- ja inimfaktor

Navarras esinevad oliivipuud maastiku tavapärase osana juba alates Rooma ajast. Õli kasutamine on kandnud edasi nii kultuuri kui ka traditsioone ja tänapäevalgi on õli üks peamistest toiduainetest.

Navarra oliivikasvatuse tippaeg oli XX sajandi esimene kolmandik, mil tegutses rohkem kui 60 õlipressimisettevõtet. See võimaldas toota kvaliteetset õli, millele anti mitmesuguseid auhindu. Näiteks sai Cascante õli auhinna 1929. aasta Sevilla maailmanäitusel.

Ala, kus oliivipuid kasvatati, oli suurim 1967. aastal, mil see ulatus 8 682 hektarini. 1995. aastaks oli nimetatud ala kahanenud 2 297 hektarini.

Alates 1995. aastast hakkas oliivikasvatus taas ülesmäge liikuma, kuna arendati ekstraheerimisprotsesse, ajakohastati ja liideti õlipressimisettevõtteid ning suurendati märkimisväärselt pressimisvõimsust.

Navarra pressimisettevõtete praegune võimsus ületab oliivide potentsiaalset maksimaalset saaki, mistõttu on võimalik oliive nii nüüd kui ka tulevikus pressida just sobivaimal hetkel.

Navarra põllumajanduspiirkonna maatükkide ülesehitust on alati mõjutanud põllumajandusettevõtete väiksus. Ka tänapäeval on puid ja eelkõige oliivipuid kasvatavad põllumajandusettevõtted väikesed. Omand on äärmiselt killustatud: praegused 5 344 hektarit jaotuvad rohkem kui 19 500 maatüki vahel, kus viljelevad oliivipuid rohkem kui 8 000 oliivikasvatajat (maaelu arengu ja keskkonna eest vastutava ameti andmed 2010. aasta kohta).

Oliivikasvatus nimetatud piirkonnas oli varem ja on ka praegu eelkõige sotsiaalne tegevus, kus kogu pere lööb kaasa eri viljelustöödes ja eelkõige saagikoristusel.

Suur osa õlist läheb jätkuvalt tootjate isiklikuks tarbeks, seda ka siis, kui õli ei ole pressitud kooperatiividele kuuluvates pressimisettevõtetes.

Juba ammustest aegadest peale kasvatatakse piirkonnas varieeruvas vahekorras kolme oliivisorti – „Arróniz”, „Empeltre” ja „Arbequina”. Vanadel maatükkidel, kus viljeldakse üht nimetatud sortidest, võib sageli näha ka muude oliivisortide puid, kuna usutakse, et isastaimed ehk nn macho-oliivipuud soodustavad tolmlemist.

5.2. Toote eripära:

Õli „Aceite de Navarra” ainulaadsus tuleneb kohalikust sordist „Arróniz”, mida on sellest ja sortidest „Empeltre” ja „Arbequina” valmistatud õli segus üle 10 % ja mis annab õlile järgmiste omadustega eripärase profiili:

— iseloomulik hästi tasakaalustatud mõrudus ja teravus, mis võib olla kerge kuni keskmiselt intensiivne, kuid mitte magus (kergelt kuni keskmiselt mõru (1,5–4,0) ja kergelt kuni keskmiselt terav (2,0–4,0));

— keskmiselt kuni intensiivselt puuviljaline (üle 4,5) ja roheliste nootidega;

— kõrge oleiinhappesisaldus (üle 72 %).

5.3. Põhjuslik seos geograafilise piirkonna ja toote erilise kvaliteedi, maine või muude omaduste vahel:

Õli „Aceite de Navarra” iseloomulikud omadused, mida on kirjeldatud käesoleva dokumendi punktides 3.2 ja 5.2, tulenevad peamiselt kohaliku oliivisordi „Arróniz” kasutamisest nimetatud õli valmistamisel.

Sort „Arróniz” esineb looduslikult üksnes punktis 4 osutatud geograafilises piirkonnas. Nimetatud oliivisort kohaneb suurepäraselt piirkonna kliimaga, kuna talub hästi kuivust ja talvekülma (vt „Variedades de olivo en España”, Hispaania keskkonna-, maaelu- ja merendusministeerium, 2005).

Sordi „Arróniz” kasutamine eraldi või segatuna sortidega „Empeltre” ja „Arbequina” annab õlile eriomase tasakaalustatud mõruduse ja teravuse ning nimetatud sortide tõttu ei ole õli „Aceite de Navarra” magus.

Õli „Aceite de Navarra” kõrge oleiinhappesisaldus (üle 72 %) tuleneb samuti sordi „Arróniz” kasutamisest, oliivide küpsusastmest saagikoristusel, piirkonna laiuskraadist ja klimaatilistest tingimustest.

Oliivid koristatakse vara, kui need on veel veidi rohelised, et vältida varajasi külmakraade. Nimetatud asjaolu ning piirkonna mulla- ja kliimatingimused (lubjarikkad mullad, kuiv ja päikeseline kliima, mis tuleneb kaitsvast mäeahelikust ja cierzo'st) annavad õlile ainulaadsed organoleptilised omadused: puuviljalisus on üle 4,5 ja selles esineb rohelisi noote.

Oliivide koristamine sobivas küpsusastmes, st peaaegu rohelistena (alla 4 skaalal 1–10) mõjutab otseselt õli „Aceite de Navarra” organoleptilisi omadusi ja on võimalik tänu järgmistele piirkonna looduslikele teguritele:

— küpsemisperioodil suured öise ja päevase õhutemperatuuri erinevused, mis võimaldavad kolmel sordil järk-järgult valmida;

— ning tänu piirkonna inimteguritele:

— omandi killustatus (väikesed maatükid) ja peretööjõu kättesaadavus;

— õlipressimisettevõtete tavapärasest vajadusest suurem võimsus, mis võimaldab pressida oliive kõige sobivamal hetkel.

Kõigi nimetatud tegurite tulemusena saadakse õli, mis on ainulaadne nii oma keemilise koostise kui ka organoleptiliste omaduste poolest.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.cfnavarra.es/agricultura/COYUNTURA/marcas_calidad_diferenciada/pliego-condiciones/120328_Pliego_Condiciones_DOP_Aceite_Navarra.pdf

(1) ELT L 93, 31.3.2006, lk 12.